Diari Oficial de la Generalitat Valenciana


Sumari del DOGV 9849, del 15-05-2024 (2024/4032)

RESOLUCIÓ de 3 de març de 2024, del director general d'Urbanisme, Paisatge i Avaluació Ambiental, per la qual es formula la declaració d'impacte ambiental del projecte d'autorització ambiental integrada per a una indústria dedicada al tractament de superfícies de materials plàstics per procediment electrolític i químic, del terme municipal de Castalla. Expedient: (3426615) 054/2024/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9849

Data del DOGV
:   15-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4032


Data del document
:   03-03-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 3 de març de 2024, del director general d'Urbanisme, Paisatge i Avaluació Ambiental, per la qual es formula la declaració d'impacte ambiental del projecte d'autorització ambiental integrada per a una indústria dedicada al tractament de superfícies de materials plàstics per procediment electrolític i químic, del terme municipal de Castalla. Expedient: (3426615) 054/2024/AIA. [2024/4032]  
  
  
«Declaració d'impacte ambiental  
Expedient: (3426615) 054/2024/AIA  
Títol: Autorització ambiental integrada per a una indústria dedicada al tractament de superfícies de materials plàstics per procediments electrolític i químic  
Promotor: Satis Coating, SLU   
Òrgan substantiu: Servici de Prevenció i Control Integrat de la Contaminació  
Ref. òrgan substantiu: 136/20 IPPC   
Localització: Castalla (Alacant)  
Antecedents i descripció del projecte:  
L'empresa Satis Coating, SLU, explota una indústria dedicada al tractament de superfícies plàstiques per electrodeposició per al sector de l'automoció en el polígon industrial 1 del terme municipal de Castalla (Alacant). Es tracta d'una activitat actualment en explotació situada en el polígon industrial La Foia al municipi de Castalla, que ocupa una parcel·la de 2.112 m² i amb una superfície útil construïda de 1.400 m². L'emplaçament, la referència cadastral del qual és 6651430YV8386C8247FV, conforme al Pla general de Castalla, compta amb un informe favorable de compatibilitat urbanística de l'Ajuntament de Castalla.  
  
D'acord amb la documentació aportada, compta amb una llicència ambiental de l'any 2012. Es pretén augmentar la capacitat de tractament, per la qual cosa la indústria queda sotmesa al règim d'autorització ambiental integrada (AAI, d'ara en avant) de conformitat amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
L'activitat se centra en el recobriment cromat superficial de peces de plàstic (ABS i ABS-PC) per al sector de l'automoció; en la nau hi ha dos zones: una dedicada a la línia productiva principal, la qual es troba elevada en altura, i una segona que s'utilitza com a magatzem de peces acabades, zona de càrrega i descàrrega i taller mecànic. El procés consistix en la immersió de les peces plàstiques en banys de tipus químic, electrolític o esbandides seqüenciades (Cr, Ni, Cu, HCl, etc.). Les peces per a recobrir es tracten amb una sèrie de banys d'atac i deposició de metall amb la finalitat de fer que la superfície d'estes peces siguen conductores de corrent elèctric.  
En una primera fase d'electrodeposició, els recobriments es depositen sobre les superfícies a través d'un corrent continu de baixa tensió, de manera que formen el metall base. La segona fase consistix en l'adherència del recobriment sobre el metall base per a continuar el procés d'electrodeposició, mitjançant solucions aquoses de metalls i sals, en funció de l'acabat que se'ls pretén donar (níquel cròmic, coure electrolític, níquel semibrillant, níquel setinat, níquel brillant, níquel microporós o crom decoratiu).  
Entre els banys, les peces passen pels túnels de llavat i, després del recobriment final, s'assequen mitjançant aire calent per a eliminar la humitat residual fins a l'emmagatzematge ulterior i l'expedició al client.  
  
La capacitat màxima de producció de la mercantil és de 240 barres al dia, equivalent a 52.800 m², mentres que la capacitat de les cubetes de tractament de les peces metàl·liques actual és de 27,2 m³. La mercantil pretén ampliar esta capacitat fins als 58,2 m³, segons el contingut en l'addenda a l'estudi d'impacte ambiental i el projecte, presentada en data 27 de gener de 2024. Per a fer-ho, es procedirà a una reestructuració del procés productiu, per la qual cosa s'afegiran cubetes a la línia, de manera que no seran necessàries l'ampliació de la parcel·la actual ni l'execució d'una obra civil més enllà de la reestructuració de les cubetes.  
Les aigües residuals produïdes fonamentalment després del manteniment de la línia de tractament de superfície s'emmagatzemen en basses de contenció impermeabilitzades, les quals se situen en un pati exterior i, posteriorment, es tracten en una depuradora d'aigües residuals fisicoquímica de la mateixa mercantil. Es tracta d'un procés de reducció del crom amb àcid sulfúric i bisulfat sòdic, seguit d'etapes de neutralització, coagulació i floculació. La fase líquida passa finalment a un filtre d'arena fins a l'abocament ulterior, mentres que la fase sòlida es dirigix a un espessidor i un filtre premsa on es produïxen i s'emmagatzemen els fangs fins a la recollida posterior mitjançant un gestor autoritzat.  
Els productes químics emprats s'emmagatzemen en la zona de producció en sòl, amb la qual cosa s'eviten els desplaçaments llargs per a utilitzar-los. Es depositen sobre cubetes de seguretat i es mantenen en els envasos originals (GRG de 25 l o 1.000 l per al bisulfat sòdic). Esta zona d'emmagatzematge té un accés ampli per a la càrrega i la descàrrega, i el terra de la instal·lació té un recobriment epòxid per a evitar possibles filtracions derivades de vessaments o fugues.  
Tant els residus perillosos com els no perillosos s'emmagatzemaran en l'exterior en contenidors flexibles, els quals se situaran sobre gàbies metàl·liques i compliran els condicionants de la normativa vigent en matèria de residus. La instal·lació compta amb elements constructius portants, que complixen amb el Reglament de protecció contra incendis, i elements visuals de protecció (sistemes d'enllumenat d'emergència, senyalitzacions, etc.).  
Tramitació administrativa:  
En relació amb l'assumpte de referència, el 27 de gener de 2023 es rep un ofici del Servici de Prevenció Integrat de la Contaminació a l'efecte que es formule una declaració d'impacte ambiental en la qual s'estime si el projecte és acceptable als efectes ambientals o es determinen les condicions que hagen d'establir-se amb vista a la protecció adequada del medi ambient i els recursos naturals d'acord amb el que s'establix en la normativa bàsica vigent en matèria d'avaluació ambiental de projectes. Juntament amb la sol·licitud, s'haurà d'adjuntar la documentació següent:  
- Sol·licitud del promotor d'avaluació d'impacte ambiental.  
- Projecte bàsic d'autorització ambiental integrada, de data 15 d'octubre de 2020.  
- Estudi d'impacte ambiental, de data 23 de febrer del 2022. Inclou plànols.  
- Anunci d'informació pública (DOGV 9433, de data 22.09.2022).  
  
- Documentació complementària: informe de compatibilitat urbanística, declaració d'ús de dissolvent, fitxes CAPCA d'emissió atmosfèrica, resum no tècnic, fitxes de dades de seguretat de productes químics, autorització per a l'ús de triòxid de crom, etc.  
En data 5 d'abril de 2023, este òrgan va emetre un informe en el qual s'indica que, entre la documentació aportada pel promotor, el volum de les cubetes destinades al tractament actual de la instal·lació superaria el que es preveu en l'annex I (grup 4, apartat f de la Llei 21/2013, de 9 de desembre, d'avaluació d'impacte ambiental (LEA, d'ara en avant), per la qual cosa no és possible donar tràmit a la sol·licitud d'avaluació d'impacte ambiental, de conformitat amb l'article 9 de la LEA.  
En data 6 de juliol de 2023, l'òrgan substantiu remet un document d'al·legacions emés pel promotor en el qual es manifesta una interpretació errònia de la documentació aportada prèviament. Este òrgan ambiental, en data 20 de juliol de 2023, comunica que no és possible tramitar la sol·licitud d'avaluació d'impacte ambiental en el sentit previst en l'article 61.2 de la Llei 39/2015, d'1 d'octubre, del procediment administratiu comú de les administracions públiques.  
El 27 de gener de 2024, i després d'una reunió amb el personal de la mercantil i l'equip redactor de la documentació tècnica, l'òrgan substantiu remet el projecte bàsic i l'estudi d'impacte ambiental esmenat.  
  
D'acord amb el certificat remés, l'òrgan substantiu va dur a terme la informació pública de l'expedient mitjançant un anunci en el Diari Oficial de la Generalitat Valenciana número 9433, amb data 22 de setembre de 2022, sense que s'haja formulat cap al·legació. Simultàniament, l'òrgan substantiu va formular una consulta a les administracions públiques afectades. S'ha rebut una còpia dels informes següents:  
- Informe de l'Agència de Seguretat i Emergències, del 27 de novembre de 2020, en el qual es manifesta que, com que la instal·lació no està afectada per la normativa vigent en matèria d'accidents greus, no és procedent dur a terme un informe sobre este tema.  
- Informe del Servici Territorial d'Indústria, Energia i Mines, del 24 de maig de 2021, en el qual es manifesta que el projecte no es veu afectat en matèria d'accidents greus.  
- Informe favorable de la Confederació Hidrogràfica del Xúquer, de l'1 de març de 2021, condicionat a l'esmena documental, a l'adopció de mesures preventives i a la prohibició, amb caràcter general, de l'abocament directe o indirecte sobre el domini públic hidràulic.  
  
- Informe del Servici de Protecció de l'Atmosfera, de data 5 de novembre de 2021, favorable sobre la suficiència documental aportada pel promotor en matèria d'emissions a l'atmosfera.  
La documentació aportada permet tindre elements de juí suficients per a la tramitació de l'avaluació ambiental del projecte.  
Consideracions ambientals:  
La mercantil té llicència ambiental. A causa de l'augment de la capacitat de les cubetes de tractament de les peces per damunt dels 30 m³, l'activitat està sotmesa al tràmit d'autorització ambiental integrada de conformitat amb la Llei 6/2014, de 25 de juliol, així com a l'avaluació d'impacte ambiental ordinària de conformitat amb la Llei 21/2013, de 9 de desembre.  
L'activitat està situada en una parcel·la de 2.112 m² de sòl urbà industrial conforme el planejament urbanístic de Castalla, a 200 metres de les zones residencials confrontants amb este polígon industrial. Es tracta d'un entorn altament antropitzat i industrial que disposa de tots els servicis disponibles relatius al proveïment d'aigua, el subministrament energètic, la xarxa de clavegueram i l'accés a la instal·lació a través de la CV-815.  
Segons la cartografia de referència, es troba, aproximadament, a 1.500 m del paisatge protegit de la serra del Maigmó i la serra del Sit, el qual coincidix amb el ZEC/ZEPA de Maigmó i serres de la Foia de Castalla. No hi ha terreny forestal d'acord amb la cartografia del PATFOR en els voltants de l'activitat.  
Així mateix, atesa la proximitat amb zones de serra i com que se situa en una plana al·luvial on desemboquen barrancs i tàlvegs de fons pla, es tracta d'una parcel·la afectada per perillositat geomorfològica d'inundació, d'acord amb la cartografia del PATRICOVA, i envolupant de perillositat d'inundació d'acord amb la cartografia de l'SNCZI. Segons instruccions de 8 d'octubre de 2019, del conseller de Política Territorial, Obres Públiques i Mobilitat, la normativa en matèria d'inundació aplicable està constituïda per les disposicions del pla urbanístic, per això, s'aporta el certificat de compatibilitat urbanística de l'Ajuntament de Castalla en el qual es considera que l'activitat és compatible amb les determinacions de la normativa urbanística.  
Després de consultar les bases de dades sobre els elements patrimonials, no es preveu cap afecció a les vies pecuàries ni als jaciments arqueològics, etnològics i paleontològics inventariats.  
El projecte no comporta l'ocupació de noves parcel·les en l'àmbit territorial, per la qual cosa la ubicació de la factoria no és un factor determinant a l'hora de valorar les possibles afeccions sobre el medi ambient.  
Els principals efectes significatius sobre el medi ambient són els següents:  
En relació amb les emissions atmosfèriques, es generen vapors i boires en les etapes de tractament de superfícies, per la qual cosa cada bany disposarà d'un sistema d'aspiració de recollida. Els contaminants principals són: boires de H2SO4, partícules, amoníac, crom, níquel, coure, zinc, coure, òxids de nitrogen i monòxid de carboni, entre altres.  
  
En la instal·lació hi ha un total de tres focus d'emissió canalitzada donats d'alta relatius al mordent (focus 01/001), l'extracció general de la línia de tractament de superfícies (focus 01/002) i el forn de 230 KW (focus 02/001). Així mateix, es preveu que, durant les operacions de càrrega i descàrrega de materials, es puguen generar alçaments de pols i partícules, per la qual cosa es proposen mesures com l'apantallament, la instal·lació de tendals o lones o l'apilament de materials fins en zones protegides del vent.  
La documentació presentada preveu mesures correctores i preventives com el control del cabal d'extracció de gasos del tractament d'electrodeposició, la introducció de capotes aspiradores amb vàlvules de cabal regulables, la instal·lació d'un nou col·lector per a la recollida de gasos o la implantació d'un sistema de rentada de gasos per a la recollida de les emissions de níquel particulat del sistema de recobriment elèctric.  
Amb l'ampliació projectada, no s'introduïxen nous focus d'emissió a l'atmosfera i s'espera una variació mínima en el volum anual de gasos emesos. D'acord amb l'informe del Servici de Protecció de l'Atmosfera, la mercantil haurà de realitzar controls externs mitjançant una entitat col·laboradora en matèria de qualitat ambiental (ECMCA, d'ara en avant) regulats per la normativa vigent. A més, es destaca la no necessitat de mesuraments de la concentració de contaminants, és suficient amb l'execució d'un programa de manteniment que assegure el funcionament correcte de la instal·lació. Els nivells d'emissió i condicions de mostreig seran els que propose l'òrgan competent en contaminació atmosfèrica de conformitat amb la normativa vigent en contaminació atmosfèrica.  
S'hauran de complir els límits de soroll de conformitat amb la Llei 7/2002, de 3 de desembre. En particular, per a les zones d'ús industrial, els nivells màxims de recepció externs són de 70 dB(A) per al període diürn i de 60 dB(A) per al nocturn. Atesa l'existència d'una zona d'ús residencial circumdant a la instal·lació, s'hauran de complir els nivells de recepció de l'annex II d'esta legislació, 55 i 45 dB(A), respectivament. Segons la documentació aportada, la modificació projectada no suposarà generar més soroll de l'actual i, amb les mesures preventives actuals relacionades amb el manteniment de la maquinària o l'execució de les operacions, es compliran estos límits.  
  
Quant a les aigües residuals, s'aboquen un total de 17.747 m³/any distribuïdes en: sanitàries, industrials i pluvials. Les aigües sanitàries s'aboquen directament a la xarxa de clavegueram del polígon industrial i s'ha d'aplicar l'ordenança d'abocament a la xarxa municipal del clavegueram de l'Ajuntament de Castalla. Es disposa igualment d'una xarxa separativa d'aigües pluvials en àrees definides i fora de les zones amb escorrentia que desemboca en el clavegueram.  
Les aigües residuals industrials es tracten en la depuradora fisicoquímica convencional (EDARi, d'ara en avant) que hi ha en la part posterior de la instal·lació i que pertany a la mercantil. Es generen dos tipus d'abocaments: continus i discontinus. Els abocaments continus s'envien directament a l'EDARi, mentres que els discontinus corresponents als banys esgotats s'arrepleguen en basses de contenció impermeabilitzades per a tractar-los posteriorment. Cal destacar que, per a optimitzar el grau de depuració i reduir el consum en reactius químics, els corrents d'aigua se separen en funció del seu concentrat, l'alcalinitat i la concentració de crom.  
En l'EDARi es realitzen els tractaments següents:  
- Primera fase de reducció del crom amb àcid sulfúric i bisulfat.  
  
- Neutralització amb hidròxid de sodi seguit dels processos de coagulació, floculació i decantació lamel·lar en tancs separats, en els quals se separen la fase aquosa de la sòlida.  
- Deposició de la fase líquida fins al seu tractament final mitjançant un filtre d'arena i l'abocament posterior.  
- Filtre premsa per a la fase sòlida de l'arreplegat en el decantador, amb la qual cosa obtenim uns llots amb un alt grau de sequedat, els quals són emmagatzemats fins a la gestió posterior com a residu perillós.  
D'acord amb l'informe emés per la Confederació Hidrogràfica del Xúquer, no es preveu cap abocament en domini públic hidràulic, excepte males pràctiques, errors de funcionament o vicis ocults.  
Els residus s'emmagatzemaran, amb l'excepció dels llots de la depuradora, en l'exterior de la nau de manera separada en funció de la tipologia d'estos en contenidors flexibles sobre gàbies metàl·liques. No es preveu un augment significatiu de l'augment de residus amb l'ampliació, per ser, fonamentalment, envasos plàstics contaminats, materials absorbents de filtració, llots de depuració, sals i solucions amb contingut metàl·lic i altres àcids.  
Durant les actuacions de condicionament s'habilitarà un punt net per a l'emmagatzematge de residus perillosos sobre una solera impermeabilitzada i, en cas de vessament, es contindrà amb material absorbent per a la retirada posterior com a residu perillós. Tots els residus s'emmagatzemaran dins del termini i en la forma corresponent segons la seua naturalesa, d'acord amb la normativa sectorial vigent en matèria de residus fins a la recollida d'estos mitjançant un gestor extern autoritzat. Addicionalment, el promotor proposa mesures dirigides a la minimització de la producció de residus i a l'estalvi de matèria primera com, per exemple, la utilització d'envasos retornables, l'allargament de la vida dels banys, la separació de corrents d'aigües residuals o el control exhaustiu en l'adquisició de matèries primeres.  
Els productes químics s'emmagatzemen en funció de la composició i les característiques d'estos sobre cubetes de retenció al nivell del sòl, sota la zona de tractament de superfícies, la qual cosa minimitzarà les distàncies de tràfec i complirà els requisits que s'establixen en el reglament d'emmagatzematge de productes químics i les seues instruccions tècniques complementàries (MIE APQ 0 a 10). El sòl del magatzem té un recobriment epòxid per a evitar les filtracions i, en cas de fugues o vessaments accidentals, es retindran amb un material absorbent no inflamable per a la retirada posterior com a residu perillós mitjançant un gestor autoritzat. La mercantil mantindrà el sistema de productes químics emmagatzemats actualitzat i etiquetat correctament amb la finalitat de minimitzar-ne el consum i implantarà el mètode FIFO (First in, First out) per a gestionar els inventaris i evitar la caducitat dels productes.  
A causa de la utilització i l'emmagatzemament de triòxid de crom, s'aplica el Reglament (CE) núm. 1907/2006, del Parlament Europeu i del Consell, de 18 de desembre de 2006, relatiu al registre, l'avaluació, l'autorització i la restricció de substàncies i preparats químics (REACH). Amb la finalitat de complir les disposicions d'este, l'activitat se sotmetrà al règim d'autorització previst en el títol VIII, així com la resta d'obligacions relatives al registre, avaluació dels riscos per a la salut i el medi ambient o la seua restricció d'ús.  
Quant al consum de recursos, s'estima un consum d'aigua de 17.570 m³/any, la qual es condiciona prèviament al seu ús durant el procés productiu, mitjançant un sistema d'intercanvi iònic. La mercantil es proveïx mitjançant la xarxa pública i no disposa de cap sistema de captació d'aigües subterrànies ni de cap pou. Es preveuen mesures enfocades a la minimització del consum com la utilització d'esbandides en cascada i a contracorrent, o el monitoratge de la qualitat de les aigües d'esbandida i residuals.  
El consum energètic s'estima d'1.155.000 kW/h anual relatiu a l'energia elèctrica, la qual s'empra per al moviment de peces i bombaments, i 17.100 litres de gasoil per a la calefacció dels banys. Es preveuen mesures enfocades a l'estalvi energètic com la utilització de condensadors, el manteniment preventiu dels equipaments o l'aïllament de tancs.  
S'ha dut a terme una anàlisi de la vulnerabilitat del projecte davant dels riscos d'accidents greus o de catàstrofes de conformitat amb l'article 35.1.d de la Llei 21/2013, de 9 de desembre. Analitza diversos riscos derivats dels possibles vessaments i abocaments dels productes químics emmagatzemats en la instal·lació (àcid cròmic, àcid acètic, sulfats de coure i níquel, etc.). Conclouen que, com que l'increment de la producció no modificarà la capacitat d'emmagatzematge de substàncies químiques i, com que no es preveu l'emmagatzematge de substàncies perilloses en una quantitat igual o superior al llindar de l'annex I del Reial decret 840/2014, de 21 de setembre, no és procedent prendre més accions preventives o correctores addicionals de les que ja hi ha contra la generació d'accidents greus o catàstrofes naturals.  
S'aplicarà un programa de vigilància ambiental que verificarà la coincidència dels impactes previstos amb els realment ocasionats i la validesa de les mesures correctores i preventives davant d'estos impactes. Una ECMCA inspeccionarà el compliment dels límits d'emissió atmosfèrica dels focus donats d'alta amb la periodicitat i sota les condicions de mostreig que establix la normativa vigent. Així mateix, se sotmetran a mesures d'autocontrol mitjançant l'execució d'un pla de manteniment que garantisca el funcionament correcte dels equips, els resultats del qual es registraran en llibres de control que quedaran a la disposició de l'autoritat competent.  
S'hauran de realitzar, cada cinc anys o quan s'implemente una modificació susceptible de canvis, auditories acústiques en la instal·lació que es reflectiran en el llibre de control a la disposició de l'administració competent. En cas d'augments significatius en els nivells de soroll o l'incompliment de la normativa vigent, s'aplicaran mesures correctores addicionals. Pel que fa a les aigües residuals, es faran controls periòdics dels abocaments a la xarxa de sanejament, s'hi compliran, en tot moment, els límits d'abocament i els resultats dels controls quedaran a disposició de l'autoritat competent en tot moment.  
Consideracions jurídiques:  
El projecte constituïx un supòsit d'avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 4.f).  
L'expedient ha observat els tràmits que preveu la secció 1a, capítol II, del títol 2 de la Llei 21/2013, de 9 de desembre, d'avaluació ambiental, i la resta de disposicions que li són aplicables.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha esmentat anteriorment, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Estimar acceptable, als únics efectes ambientals i sense perjuí de l'obtenció prèvia de les autoritzacions sectorials que hi siguen aplicables, el projecte d'autorització ambiental integrada per a una indústria dedicada al tractament de superfícies de materials plàstics per procediments electrolític i químic, promogut per Satis Coating, SLU, en el terme municipal de Castalla (Alacant), sempre que es desenvolupe d'acord amb el que s'establix en l'estudi d'impacte ambiental, el projecte tècnic i la resta de documentació que consta en l'expedient, i de conformitat amb les condicions següents:  
1. En relació amb l'estació depuradora, s'haurà de portar un manteniment adequat dels depòsits d'acumulació, de manera que en quede assegurada la impermeabilitat i l'estanquitat al llarg del temps.   
  
2. Així mateix, s'haurà d'impermeabilitzar (amb resina epoxídica o similar) la zona de sòl clivellada amb la finalitat d'evitar infiltracions en el subsol.  
3. En cas de vessament accidental, qualsevol fuga es retindrà amb material absorbent no inflamable (sepiolita o similar) per a la retirada posterior com a residu perillós mitjançant un gestor autoritzat d'acord amb la normativa vigent.  
4. Les accions incloses en el programa de vigilància i seguiment ambiental s'han de documentar a l'efecte d'acreditar l'adopció i l'execució de les mesures preventives i correctores proposades i la comprovació de l'eficàcia d'estes. La documentació haurà d'estar a la disposició de les autoritats competents.  
En els termes que preveu l'article 43 de la Llei 21/2013, de 9 de desembre, esta declaració d'impacte ambiental perdrà la vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'ha començat l'execució del projecte en el termini de quatre anys. A este efecte, el promotor haurà de notificar a l'òrgan ambiental el començament de les obres.  
  
Segon  
D'acord amb el que preveu l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Esta declaració d'impacte ambiental no serà objecte de recurs sense perjuí dels que, si és el cas, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada segons els criteris establits en l'article 42 de la Llei 21/2013, de 9 de desembre, que fan referència tant al contingut de l'autorització com a la publicitat de la decisió.  
  
València, 3 de març de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»